**P R E D B E Ž N Á I N F O R M Á C I A**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov)**

**1. Pripravovaný právny predpis:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

**2. Základné ciele právnej úpravy:**

Uznesením vlády Slovenskej republiky č. 134/2023 zo dňa 28. marca 2023 k Národnej stratégii výskumu, vývoja a inovácií bola Ministerstvu financií Slovenskej republiky udelená úloha 1.2.2.3. zreformovať odpočet výdavkov (nákladov) na výskum a vývoj v zákone o dani z príjmov. Cieľom pripravovanej novely zákona o dani je reagovať na požiadavky z praxe spočívajúce v nemožnosti uplatnenia služieb priamo spojených s výskumom a vývojom do tohto odpočtu, v administratívnej náročnosti preukazovania nákladov, ktoré s výskumom a vývojom súvisia len s časti a v priblížení tohto nástroja malým a stredným podnikateľom.

Ďalším cieľom novely zákona o dani z príjmov je úprava zdanenia premien obchodných spoločností, tzv. podnikových kombinácií (zlúčenie, splynutie, rozdelenie, nepeňažný vklad a pod.). Na základe poznatkov podnikateľskej praxe je cieľom zabezpečiť neutralitu podnikových kombinácii v kratšom čase a zatraktívniť zdanenie podnikových kombinácií v porovnaní s ostatnými členskými štátmi EÚ.

**3**. **Zhodnotenie súčasného stavu:**

Zákon o dani z príjmov v odpočte výdavkov (nákladov) na výskum a vývoj striktne vylučuje z možnosti uplatnenia nakupované služby výskumu a vývoja, pričom podnikateľská prax avizuje, že ide aj o služby priamo súvisiace s realizáciou projektu výskumu a vývoja, bez ktorých tento projekt nie je možné realizovať. Administratívne náročným je aj proces posudzovania pomeru v akom určité typy výdavkov (nákladov) súvisia s realizáciou projektu výskumu a vývoja a ostatnými činnosťami firmy. U malých a stredných podnikateľov je efektívnosť uplatnenia odpočtu znižovaná nedostatočným vykázaním základu dane alebo dosahovaním daňovej straty v dlhšom období a teda nemožnosťou uplatnenia tohto odpočtu.

V oblasti tuzemských podnikových kombinácií je vylúčená možnosť uplatnenia pôvodných cien, čím sa daňová neutralita premien obchodných spoločností dosahuje vo významne dlhšom časovom období v závislosti od druhu majetku, ktorý je predmetom podnikovej kombinácii. Ide pritom o bariéru realizácie takýchto transakcií, ktoré sú súčasťou ekonomického života firiem a tým znižujú konkurencieschopnosť SR v oblasti investícií.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania. Lehota na vyjadrenie je do 17. 07. 2023.

Kontaktné údaje:

Ministerstvo financií Slovenskej republiky

Sekcia daňová a colná

Štefanovičova 5

817 82 Bratislava

email: michaela.vidova@mfsr.sk

**Predpokladaný termín začatia pripomienkového konania:** September 2023